ส่วนที่ 3

ฐานะการเงินและผลการดำเนินงาน

13. ข้อมูลทางการเงินที่สำคัญ 

  --------------------------------------- ----------- ----------- -----------
  (หน่วย : พันบาท)                                                  

                                          2557        2556        2555

  งบการเงินโดยสรุป                                                  

  รายได้รวม                                1,524,512   1,395,467   1,287,468

  รายได้ค่ารักษาพยาบาล                       1,494,598   1,370,615   1,264,007

  รายได้อื่น                                 29,914      24,852      23,461

  ต้นทุนค่ารักษาพยาบาล                        1,193,050   1,064,259   967,015

  กำไรขั้นต้น                                301,548     306,356     296,992

  ค่าใช้จ่ายในการบริหาร                       105,260     93,944      96,535

  ภาษีเงินได้                                44,509      46,769      51,150

  กำไรสุทธิสำหรับปี                           181,693     190,495     172,768

  กำไรต่อหุ้นขั้นพื้นฐาน (บาท)                   1.21        1.27        1.15

                                                                  

  สินทรัพย์หมุนเวียน                           564,681     444,798     346,922

  สินทรัพย์ไม่หมุนเวียน                         889,434     854,543     841,102

  สินทรัพย์รวม                               1,454,115   1,299,341   1,188,024

  หนี้สินหมุนเวียน                             167,487     136,905     138,949

  หนี้สินไม่หมุนเวียน                           46,783      36,518      41,057

  หนี้สินรวม                                 214,270     173,423     180,006

  ส่วนของผู้ถือหุ้น                             1,239,845   1,125,918   1,008,018
  --------------------------------------- ----------- ----------- -----------

  --------------------------------- -------- -------- -------- -------- --------
                                    2556     2556     2555              

  อัตราส่วนทางการเงิน                                                      

  อัตราส่วนสภาพคล่อง                                                       

  อัตราส่วนสภาพคล่อง (เท่า)             3.37     3.25     2.50              

  อัตราส่วนสภาพคล่องหมุนเร็ว (เท่า)       3.17     3.02     2.27              

  อัตราส่วนสภาพคล่องกระแสเงินสด (เท่า)   1.39     1.65     1.57              

  อัตราส่วนหมุนเวียนลูกหนี้การค้า (เท่า)     24.15    23.83    24.73             

  ระยะเวลาเก็บหนี้เฉลี่ย (วัน)            15.11    15.32    14.76             

  อัตราส่วนหมุนเวียนสินค้าคงเหลือ (เท่า)    36.91    33.78    30.45             

  ระยะเวลาขายสินค้าเฉลี่ย (วัน)          9.89     10.81    11.99             

  อัตราส่วนหมุนเวียนเจ้าหนี้ (เท่า)         18.63    17.08    15.67             

  ระยะเวลาชำระหนี้ (วัน)               19.59    21.37    23.29             

  วงจรเงินสด (วัน)                    5.41     4.76     3.46              

                                                                        

  อัตราส่วนความสามารถในการทำกำไร                                          

  อัตรากำไรขั้นต้น (%)                  20.18    22.35    23.50             

  อัตราผลตอบแทนต่อรายได้ค่ารักษาพยาบาล   12.16    13.90    13.67             
  (%)                                                                   

  อัตรากำไรจากการดำเนินงาน (%)        13.13    15.50    15.86             

  อัตรากำไรอื่น (%)                    1.96     1.78     1.82              

  อัตราส่วนเงินสดต่อการทำกำไร (%)       107.58   107.22   107.58            

  อัตรากำไรสุทธิ (%)                   11.92    13.65    13.42             

  อัตราผลตอบแทนผู้ถือหุ้น (%)             15.36    17.85    18.48             

  อัตราส่วนประสิทธิภาพในการดำเนินงาน                                         

  อัตราผลตอบแทนจากสินทรัพย์ (%)         13.20    15.32    15.57             

  อัตราผลตอบแทนจากสินทรัพย์ถาวร (%)     30.78    32.07    30.07             

  อัตราการหมุนของสินทรัพย์ (เท่า)         1.11     1.12     1.16              

  อัตราส่วนวิเคราะห์นโยบายทางการเงิน                                         

  อัตราส่วนหนี้สินต่อส่วนของผู้ถือหุ้น (เท่า)    0.17     0.15     0.18              
  --------------------------------- -------- -------- -------- -------- --------

14. การวิเคราะห์และคำอธิบายของฝ่ายจัดการ (Management Discussion and Analysis
: MD&A)

ภาพรวมธุรกิจ

บริษัทประกอบธุรกิจโรงพยาบาลเอกชน 2 แห่ง อันได้แก่ โรงพยาบาลเอกชล 1
ที่ปัจจุบันดูแลรักษาคนไข้สิทธิทั่วไป และโรงพยาบาลเอกชล 2
ที่ดูแลรักษาทั้งคนไข้สิทธิทั่วไปและคนไข้ที่มีประกันสังคม โดยฐานลูกค้าส่วนใหญ่เป็นผู้มีภูมิลำเนา
หรือเจ้าของกิจการบริษัททางด้านภาคตะวันออก
หรือเป็นพนักงานของโรงงานที่อยู่ในเขตจังหวัดชลบุรีและจังหวัดใกล้เคียง
บริษัทมีจุดเด่นในย่านทำเลที่ตั้งที่อยู่ในใจกลางเมือง
อยู่ในย่านโรงงานอุตสาหกรรมที่สำคัญเป็นจำนวนมาก มีประชากรอาศัยอยู่หนาแน่น
และมีการขยายตัวอย่างต่อเนื่อง ประกอบกับการมีชื่อเสียงด้านคุณภาพการรักษาพยาบาล
และมีนโยบายกำหนดอัตราค่าบริการที่เหมาะสม
ทำให้เป็นปัจจัยสำคัญที่ทำให้บริษัทมีรายได้เติบโตอย่างต่อเนื่อง

แนวโน้มธุรกิจโรงพยาบาลอยู่ในเกณฑ์ดี เนื่องจากธุรกิจมีแรงหนุนจากความต้องการใช้บริการที่สูงขึ้น
สะท้อนจากการใช้จ่ายด้านการรักษาพยาบาล จำนวนประชากร การสนับสนุนจากนโยบายภาครัฐ
อย่างไรก็ตาม ธุรกิจจะต้องเผชิญกับปัญหาการแข่งขันทางกลยุทธ์ที่รุนแรง
ปัญหาการขาดแคลนบุคลากร และต้นทุนการให้บริการที่เพิ่มสูงขึ้น
ซึ่งปัญหาดังกล่าวส่งผลต่อความสามารถการทำกำไรของบริษัท

ผลการดำเนินงาน และความสามารถในการทำกำไร

รายได้จากการประกอบกิจการโรงพยาบาล

รายได้ค่ารักษาพยาบาลของโรงพยาบาลทั้งสองแห่งเพิ่มขึ้นจาก 1,370.62 ล้านบาท ในปี 2556
เป็น 1,494.60 ล้านบาท ในปี 2557 หรือเพิ่มขึ้น 123.98 ล้านบาท คิดเป็น 9.0%
เป็นผลจากรายได้ค่ารักษาคนไข้ทั่วไปที่เพิ่มขึ้น 94.69 ล้านบาท คิดเป็น 9.0%
สัดส่วนรายได้จากกลุ่มผู้ป่วยทั่วไปเมื่อเทียบกับกลุ่มผู้ป่วยประกันสังคมอยู่ที่ 77 : 23 เท่ากันทั้งสองปี

รายละเอียดสำหรับโรงพยาบาลแต่ละแห่งมีดังนี้

  (1) โรงพยาบาลเอกชล 1 มีรายได้ค่ารักษาพยาบาลเพิ่มขึ้นจาก 899.21 ล้านบาท ในปี 2556
  เป็น 973.81 ล้านบาท ในปี 2557 หรือเพิ่มขึ้น 74.60 ล้านบาท คิดเป็น 8.5%
  ส่วนใหญ่มาจากปริมาณคนไข้นอกทั่วไปที่เพิ่มขึ้น 4.8% ส่วนปริมาณคนไข้ในทั่วไปลดลง 0.8%
  มีอัตราการครองเตียงโดยเฉลี่ยอยู่ที่ประมาณ 70% มีระดับแตกต่างกันไปในแต่ละช่วงเวลาของปี
  ซึ่งรายได้คนไข้ในทั่วไปเพิ่มขึ้น สาเหตุหลักมาจากการเปิดศูนย์หัวใจและหลอดเลือด (Cath
  Lab) ตั้งแต่เดือนสิงหาคม 2556 เป็นต้นมา จึงทำให้รายได้คนไข้ในทั่วไปเฉลี่ยต่อคน
  สูงขึ้นจากปีก่อน

  (2) โรงพยาบาลเอกชล 2 มีรายได้ค่ารักษาพยาบาลเพิ่มขึ้นจาก 471.40 ล้านบาท ในปี 2556
  เป็น 520.79 ล้านบาท ในปี 2557 หรือเพิ่มขึ้น 49.39 ล้านบาท คิดเป็น 10.5%
  เนื่องจากปริมาณคนไข้นอกทั่วไปที่เพิ่มขึ้น 8.7% ส่วนปริมาณคนไข้ในทั่วไปลดลง 0.3%
  และมีรายได้จากโครงการประกันสังคมที่เพิ่มขึ้นจำนวน 29.30 ล้านบาท คิดเป็น 9.1% ณ วันที่
  31 ธันวาคม 2557 และ 2556 มีจำนวนผู้ประกันตน 148,447 คน และ 148,515 คน
  ตามลำดับ จากยอดโควต้าที่ได้รับ 130,000 คน
  (ทางสำนักงานประกันสังคมสามารถผ่อนปรนให้เพิ่มอีกได้ไม่เกิน 15%)

รายได้อื่น ๆ

รายได้อื่น ๆ เพิ่มขึ้นจากปีก่อน 5.06 ล้านบาท คิดเป็น 20.4%
ส่วนใหญ่เป็นผลตอบแทนจากเงินลงทุนระยะสั้นในกองทุนรวมตราสารรัฐตลาดเงินที่มีสภาพคล่องสูง
มีอัตราผลตอบแทนในอัตรา 1.85% ต่อปี
และลงทุนในกองทุนรวมตราสารหนี้ที่จะถือจนครบกำหนดในหนึ่งปี ซึ่งให้ผลตอบแทนในอัตรา 2.55%
– 3.25% ต่อปี ทำให้มีดอกเบี้ยรับเพิ่มขึ้น 1.11 ล้านบาท คิดเป็น 25.1% เมื่อเทียบกับปีก่อน
และมีรายได้ส่วนแบ่งฟอกไตเทียมที่เพิ่มขึ้น 1.62 ล้านบาท คิดเป็น 22.1%
โดยรพ.ได้รับรายได้เป็นส่วนแบ่งจากการฟอกไตเทียมซึ่งจะผันแปรตามจำนวนคนไข้ที่มาใช้บริการจากการให้เช่าบริการพื้นที่

ต้นทุนค่ารักษาพยาบาล และค่าใช้จ่ายในการบริหาร

ต้นทุนค่ารักษาพยาบาลและค่าใช้จ่ายในการบริหารรวมทั้งสองโรงพยาบาล ของปี 2557 เท่ากับ
1,298.31 ล้านบาท เพิ่มขึ้นจากปีก่อน 140.11 ล้านบาท คิดเป็น 12.1%
มีสาเหตุหลักมาจากต้นทุนยา เวชภัณฑ์และวัสดุสิ้นเปลืองใช้ไปเพิ่มขึ้น 30.12 ล้านบาท คิดเป็น
11.7% และค่าธรรมเนียมแพทย์เพิ่มขึ้น 35.39 ล้านบาท คิดเป็น 13.3%
และค่าใช้จ่ายด้านบุคลากรเพิ่มขึ้น 50.18 ล้านบาท คิดเป็น 12.2% โดยมีอัตรากำไรขั้นต้นที่ระดับ
20.2% ในปี 2557 ลดลงจากปีก่อน อยู่ที่ 23.2%
เนื่องจากบริษัทมีต้นทุนค่ารักษาพยาบาลที่ปรับตัวสูงขึ้น
ทั้งนี้เมื่อเปรียบเทียบอัตราส่วนต้นทุนค่ารักษาพยาบาลและค่าใช้จ่ายในการบริหารต่อรายได้รวมของปีนี้กับปีก่อน
มีอัตราส่วนที่สูงขึ้นจาก 83.0% ในปี 2556 เป็น 85.2% ในปี 2557
ซึ่งสาเหตุส่วนหนึ่งเป็นเพราะบริษัทได้มุ่งเน้นที่จะพัฒนาบุคลากรและองค์กรอย่างต่อเนื่อง
โดยว่าจ้างที่ปรึกษาบริษัทที่มีแบรนด์เป็นน่าเชื่อถือวางฐานการคัดเลือกพนักงาน
มีระบบการประเมินผลงานที่โปร่งใสยุติธรรม
มีระบบพัฒนาฝึกอบรมพนักงานให้มีความรู้ความสามารถอย่างต่อเนื่อง
มีโอกาสก้าวหน้าในสายอาชีพอย่างชัดเจน มีอัตราค่าตอบแทนและสิทธิประโยชน์ต่าง ๆ
ที่สะท้อนมาตรฐานของตลาดในสายงานการรักษาพยาบาล
เพราะรายจ่ายด้านบุคลากรถือเป็นต้นทุนคงที่หลักสำคัญในธุรกิจให้บริการ
เพื่อธำรงไว้ซึ่งคุณภาพการรักษาพยาบาลที่ดี

ดอกเบี้ยจ่าย

ปัจจุบันบริษัทไม่มีภาระหนี้สินเงินกู้ทุกประเภท จึงไม่มีภาระดอกเบี้ยจ่าย

ภาษีเงินได้

ภาษีเงินได้นิติบุคคลลดลงจากปีก่อน 2.26 ล้านบาท คิดเป็น 4.8%
ซึ่งเป็นค่าใช้จ่ายที่ผันแปรตามกำไรของบริษัท ในอัตราภาษีเงินได้นิติบุคคลอยู่ที่ 20% ทั้งสองปี

กำไรสุทธิสำหรับปี

ในปี 2557 บริษัทมีกำไรสุทธิ 181.69 ล้านบาท ลดลงจากปีก่อน จำนวน 8.80 ล้านบาท
หรือคิดเป็น 4.6% และมีกำไรต่อหุ้นขั้นพื้นฐานของปี 2557 เท่ากับ 1.21 บาทต่อหุ้น
ลดลงจากปีก่อน ซึ่งมีกำไรต่อหุ้นขั้นพื้นฐาน เท่ากับ 1.27 บาทต่อหุ้น

กำไรเบ็ดเสร็จรวมสำหรับปี

กำไรเบ็ดเสร็จรวมเพิ่มขึ้นจากปีก่อน 16.95 ล้านบาท คิดเป็น 8.8%
สาเหตุส่วนใหญ่เป็นการตีมูลค่ายุติธรรมของหลักทรัพย์เผื่อขาย – บมจ. กรุงเทพดุสิตเวชการ
ที่ปรับมูลค่าเพิ่มขึ้น ณ วันสิ้นปี

ความสามารถในการบริหารทรัพย์สิน

ฐานะการเงิน

สินทรัพย์

ส่วนประกอบที่สำคัญของสินทรัพย์ที่มีการเปลี่ยนแปลงที่เป็นนัยสำคัญ และคุณภาพของสินทรัพย์ ณ วันที่
31 ธันวาคม 2557 มีดังนี้

-   เงินสดและรายการเทียบเท่าเงินสด 166.87 ล้านบาท ลดลงจากปีก่อน 99.21 ล้านบาท
    ซึ่งเป็นไปตามกระแสเงินสดที่ได้มาและใช้ไปสุทธิ
    ส่วนใหญ่จะนำเงินสดไปลงทุนในเงินทุนชั่วคราว เพื่อหาดอกผลที่สูงขึ้น ในกิจกรรมลงทุน

-   เงินลงทุนชั่วคราว 221.16 ล้านบาท เพิ่มขึ้นจากปีก่อน 170.84 ล้านบาท
    เป็นการลงทุนในกองทุนรวมตราสารหนี้ที่จะถือจนครบกำหนดในหนึ่งปี มีอัตราผลตอบแทนเฉลี่ย
    2.55% ต่อปี

-   ลูกหนี้การค้าสุทธิ 63.39 ล้านบาท เพิ่มขึ้นจากปีก่อน 4.93 ล้านบาท ประกอบด้วย
    ลูกหนี้การค้าปัจจุบันที่ยังไม่ครบกำหนดชำระจำนวน 56.30 ล้านบาท เพิ่มขึ้น 7.80 ล้านบาท
    จากปี 2556 โดยมีระยะเวลาเก็บหนี้เฉลี่ยเพียง 15 วัน
    ซึ่งลูกหนี้เหล่านี้ล้วนเป็นลูกหนี้ที่มีคุณภาพ ทั้งจากหน่วยงานภาครัฐ บริษัทประกันภัย
    บริษัทประกันชีวิต และบริษัทที่มีสัญญาส่งตัวพนักงานมารักษากับทางโรงพยาบาล
    ทั้งนี้บริษัทได้มีการพิจารณาทบทวนการตั้งค่าเผื่อหนี้สงสัยจะสูญและการตัดหนี้สูญ
    เป็นประจำทุกไตรมาส ตามมาตรฐานการรายงานทางการเงินที่ได้กำหนดไว้

-   เงินลงทุนระยะยาวจัดเป็นหลักทรัพย์เผื่อขาย ได้ลงทุนในหุ้นทุน บมจ. กรุงเทพดุสิตเวชการ
    โดย ณ สิ้นปี 2557 บริษัทได้บันทึกบัญชีตามราคายุติธรรม เป็นเงิน 114.67 ล้านบาท

-   สินค้าคงเหลือ 33.42 ล้านบาท เพิ่มขึ้นจากปีก่อน 2.18 ล้านบาท ประกอบด้วย
    สินค้าคงเหลือประเภทยาและเวชภัณฑ์เพิ่มขึ้น 2.44 ล้านบาท คิดเป็น 9.4%
    เนื่องจากเพื่อใช้รองรับปริมาณคนไข้ที่เพิ่มขึ้น ในขณะที่วัสดุสิ้นเปลืองลดลง 0.26 ล้านบาท
    คิดเป็น 4.8% บริษัทพิจารณาแล้วว่า สินค้าคงเหลือทั้งหมดเป็นสินทรัพย์ที่มีคุณภาพ
    มีการหมุนเวียนเบิกจ่ายตลอดเวลา โดยมีระยะเวลาขายสินค้าเฉลี่ยเพียง 10 วัน
    จึงไม่จำเป็นต้องตั้งค่าเผื่อสินค้าเสื่อมสภาพหรือล้าสมัยแต่อย่างใด

-   สินทรัพย์ถาวร บริษัทได้ดำเนินการบันทึกรายการสินทรัพย์ทุกอย่าง
    โดยเฉพาะที่เกี่ยวข้องกับการปรับปรุง ซ่อมแซมต่อเติม รวมทั้งเครื่องมือเครื่องใช้
    และอุปกรณ์ทางการแพทย์ ตามหลักการบัญชีที่รับรองโดยทั่วไป
    และได้ดำเนินการตัดค่าเสื่อมราคา
    ตามระยะเวลาที่คาดว่าจะได้รับประโยชน์เชิงเศรษฐกิจของสินทรัพย์นั้น และในระหว่างปี
    2557 บริษัทได้ลงทุนเพิ่มในสินทรัพย์ถาวร รวมทั้งสิ้น 47.44 ล้านบาท โดยมีการลงทุนหลัก ๆ
    ได้แก่ งานปรับปรุงสถานที่พร้อมตกแต่งแผนกผู้ป่วยนอกปรับโฉมใหม่เป็น Premium Clinic
    และปรับปรุงห้อง ICU และลงทุนในอุปกรณ์การแพทย์ต่าง ๆ อาทิ เตียงผ่าตัด
    เครื่องช่วยพยุงหัวใจ และรถพยาบาล เป็นต้น

หนี้สินและแหล่งที่มาของเงินทุน

ความเหมาะสมของโครงสร้างเงินทุน

โครงสร้างทางการเงินของบริษัท มีความแข็งแกร่ง โดยอัตราส่วนหนี้สินต่อส่วนของผู้ถือหุ้น ณ สิ้นปี
2557 และ 2556 เท่ากับ 0.17 เท่า และ 0.15 เท่า ตามลำดับ
หากพิจารณาเปรียบเทียบโครงสร้างทางการเงินกับกลุ่มโรงพยาบาลขนาดใหญ่ 5
แห่งที่จดทะเบียนในตลาดหลักทรัพย์ในปี 2557 พบว่ามีค่าเฉลี่ยอยู่ที่ 0.70 เท่า
โดยอัตราส่วนนี้ของบริษัทถือว่าต่ำมากเมื่อเทียบกับกลุ่มธุรกิจโรงพยาบาล
ซึ่งแสดงให้เห็นถึงการดำเนินนโยบายทางการเงินแบบอนุรักษ์นิยม
ซึ่งส่งผลให้บริษัทมีศักยภาพในการกู้ยืมเงินจากสถาบันการเงินเพิ่มเติมเพื่อลงทุนขยายกิจการในอนาคต

หนี้สิน

บริษัทอยู่ในภาวะปลอดหนี้เงินกู้ยืมทั้งระยะสั้นและระยะยาว หนี้สินส่วนใหญ่ที่มีเกิดจากเจ้าหนี้การค้า
ซึ่งก็ได้รับการชำระเงินตรงเวลาเสมอ
ส่วนหนี้สินไม่หมุนเวียนของบริษัทเป็นการประมาณหนี้สินผลประโยชน์พนักงานภายหลังเกษียณอายุ
จำนวน 30.52 ล้านบาท และหนี้สินภาษีเงินได้รอการตัดบัญชี จำนวน 16.27 ล้านบาท
บันทึกตามมาตรฐานการบัญชีฉบับใหม่

ส่วนของผู้ถือหุ้น

ณ วันที่ 31 ธันวาคม 2557 และ 2556 บริษัทมีส่วนของผู้ถือหุ้นจำนวน 1,239.85 ล้านบาท และ
1,125.92 ล้านบาท ตามลำดับ ซึ่งส่วนของผู้ถือหุ้นของบริษัทเพิ่มขึ้นอย่างต่อเนื่อง
มีสาเหตุจากการที่บริษัทสามารถทำกำไรได้มาโดยตลอด
และการเพิ่มขึ้นขององค์ประกอบอื่นของส่วนของผู้ถือหุ้นทั้งหมด
เกิดจากผลกำไรจากการวัดมูลค่าเงินลงทุนในหลักทรัพย์เผื่อขายที่ยังไม่ได้เกิดขึ้นจริงมีจำนวน
89.97 ล้านบาท และ 60.61 ล้านบาท ตามลำดับ

สภาพคล่องและความเพียงพอของเงินทุน

กระแสเงินสด

ณ สิ้นปี 2557 บริษัทมีเงินฝากธนาคารและเงินลงทุนชั่วคราวจำนวน 388.03 ล้านบาท
ซึ่งเพียงพอที่จะชำระหนี้เจ้าหนี้การค้าทั่วไปตามกำหนด รวมถึงภาษีเงินได้นิติบุคคล เงินปันผล
และอื่นๆ โดยไม่มีความจำเป็นที่จะต้องกู้ยืมเงินเพิ่มเติม
ซึ่งได้รวมการจัดสรรไว้สำหรับการลงทุนในเครื่องมืออุปกรณ์ทางการแพทย์
รวมถึงการปรับปรุงต่อเติมสถานที่ให้การบริการ
ซึ่งเป็นการลงทุนตามแผนการดำเนินธุรกิจการให้การรักษาพยาบาลที่มีประสิทธิภาพ ทันสมัย
เพื่อการรองรับจำนวนผู้ป่วยที่เพิ่มมากขึ้นทุกปี

อัตราส่วนสภาพคล่องที่สำคัญ

ในปี 2557 และ 2556 บริษัทมีอัตราส่วนสภาพคล่อง (Current Ratio) อยู่ที่ 3.37 เท่า และ
3.25 เท่า ตามลำดับ ในขณะที่มีอัตราส่วนสภาพคล่องหมุนเร็ว (Quick Ratio) อยู่ที่ 3.17 เท่า
และ 3.02 เท่า ตามลำดับ ทั้งนี้ เมื่อพิจารณาจากอัตราส่วนสภาพคล่องประเภทต่าง ๆ พบว่า
สภาพคล่องของบริษัทมีแนวโน้มปรับตัวดีขึ้นอย่างต่อเนื่อง
แสดงถึงศักยภาพในการชำระภาระผูกพันระยะสั้นได้เป็นอย่างดี

ภาระผูกพันด้านหนี้สิน และการบริหารจัดการภาระนอกงบดุล

ณ วันที่ 31 ธันวาคม 2557 บริษัทมีภาระผูกพันจากหนังสือค้ำประกันของธนาคารพาณิชย์แห่งหนึ่ง
โดยใช้เงินฝากประจำของบริษัทเป็นหลักประกันการใช้ไฟฟ้าต่อการไฟฟ้าส่วนภูมิภาค
และหลักประกันต่อสำนักงานประกันสังคม ในวงเงินรวม 13.15 ล้านบาท
และภาระผูกพันที่เกี่ยวกับรายจ่ายฝ่ายทุนประกอบด้วยภาระผูกพันสัญญาค่าก่อสร้างปรับปรุงอาคารและติดตั้งซื้ออุปกรณ์และเครื่องมือทางการแพทย์จำนวน
8.01 ล้านบาท และสัญญาเช่าดำเนินงานเครื่องคอมพิวเตอร์พร้อมอุปกรณ์ประกอบการใช้งาน
มีอายุของสัญญา 3 ปี มีเงินขั้นต่ำที่ต้องจ่ายในอนาคตภายใต้สัญญา จำนวน 1.31 ล้านบาท

ปัจจัยและอิทธิพลหลักที่อาจมีผลกระทบต่อการดำเนินการหรือฐานะทางการเงินในอนาคต

ด้วยบริษัทตั้งอยู่ในใจกลางเมือง และอยู่ในเขตอุตสาหกรรมหลักของจังหวัดชลบุรี
ลูกค้าส่วนใหญ่จึงเป็นเจ้าของกิจการและพนักงานจากโรงงานอุตสาหกรรม
ทั้งจากในจังหวัดชลบุรีและจังหวัดใกล้เคียง นอกจากนี้ จากการเติบโตของอุตสาหกรรมในพื้นที่
ทำให้บริษัทมีฐานลูกค้าเพิ่มขึ้น เพราะมีประชากรโยกย้ายเข้าสู่พื้นที่เพิ่มมากขึ้นอย่างต่อเนื่อง
นับเป็นผลดีต่อธุรกิจของบริษัทอย่างไรก็ตาม
การแข่งขันทางธุรกิจยังคงมีแนวโน้มที่จะรุนแรงขึ้นต่อไปในอนาคต คู่แข่งจากภาคเอกชนรายใหม่ ๆ
ที่มีขนาดใหญ่เริ่มเข้ามาสู่ตลาดมากขึ้น
ในขณะที่โรงพยาบาลภาครัฐได้มีการปรับตัวยกระดับการให้บริการเช่นกัน
โดยมีการตั้งศูนย์การแพทย์เฉพาะทางและคลินิกพิเศษนอกเวลา
ทำให้ลูกค้ากลุ่มเป้าหมายของบริษัทซึ่งส่วนใหญ่เป็นลูกค้าระดับกลาง
มีอีกทางเลือกในการรักษาพยาบาล
อันเป็นอีกปัจจัยความเสี่ยงหรือความท้าทายของโรงพยาบาลเอกชล

นอกจากธุรกิจการเปิดสถานพยาบาลเพื่อการรักษาพยาบาล ที่เปิดขึ้นมากมายในขณะนี้แล้ว
ธุรกิจโรงพยาบาลภายในประเทศทุกแห่งยังอาจต้องประสบกับปัญหาการขาดแคลนบุคลากรทางการแพทย์และรวมทั้งพยาบาล
ซึ่งการผลิตบุคลากรดังกล่าว ต้องพึ่งพาภาครัฐเป็นหลัก
ทำให้บริษัทต้องแข่งขันกับผู้ประกอบการรายอื่นในการรักษาเจ้าหน้าที่ที่มีความรู้ความชำนาญให้อยู่กับบริษัทส่งผลให้ต้นทุนในการดำเนินงานของบริษัทเพิ่มขึ้นอย่างหลีกเลี่ยงไม่ได้

จากภาวะเศรษฐกิจในปัจจุบันนี้ ทำให้ภาระหนี้ครัวเรือนปรับตัวอยู่ในระดับสูง
บริษัทมีจำนวนคนไข้ประกันสังคมมาใช้บริการรักษาเพิ่มมากขึ้นเป็นลำดับ
เป็นผลให้บริษัทต้องรับภาระต้นทุนที่ปรับตัวสูงขึ้น
รวมทั้งต้องมีการปรับอัตราเงินเดือนของเจ้าหน้าที่ทั้งองค์กร เพื่อรักษาบุคลากรที่มีความรู้
ความสามารถ ให้คงอยู่กับโรงพยาบาล และสำหรับต้นทุนค่ายา วัสดุการแพทย์ ค่าสาธารณูปโภค
ฯลฯ ซึ่งก็ไม่แตกต่างกับการปรับอัตราเพิ่มขึ้นตามอัตราเงินเฟ้อ นอกจากนี้
โรงพยาบาลยังมีค่าใช้จ่ายที่ต้องส่งต่อคนไข้ประกันสังคมไปรักษาในโรงพยาบาลที่มีศักยภาพสูง
(Supra Contractor) เพื่อการรักษาโรคที่มีความซับซ้อน หรือโรครุนแรงเพิ่มขึ้น
ทำให้ต้นทุนการรักษาพยาบาลโดยรวมของคนไข้ประกันสังคมคาดว่าจะมีการปรับตัวสูงขึ้นเช่นกัน
ในขณะที่รายได้ค่าบริการทางการแพทย์เหมาจ่ายที่บริษัทได้รับจากสำนักประกันสังคมเป็นอัตราคงที่ตามจำนวนผู้ประกันตนที่ลงทะเบียนไว้
ซึ่งอาจไม่สัมพันธ์กับการเพิ่มขึ้นของอัตราการให้บริการ
จึงนับเป็นอีกปัจจัยหนึ่งที่อาจส่งผลกระทบต่อการดำเนินการของโรงพยาบาลเอกชล 2 ในอนาคต